Imtella' Jannar 6, 2021 Bħalissa hemm madwar 25 pazjent Malti, fosthom tfal, li qed jingħataw kura fir-Renju Unit. Claire Micallef Pule' mill-Malta Community Chest Fund Foundation, qalet li din il-pandemija żiedet ħafna s-sofferenza tal-pazjenti li minħabba r-restrizzjonijiet fir-Renju Unit, kien hemm ħafna minnhom li telgħu waħidhom. Angele Cuschieri minn Puttinu Cares qalet li s-solitudni kompliet tagħmel l-esperjenza tal-mard ferm iktar kiefra. Għall-pazejnti li jkollhom bżonn kura speċjalizzata fir-Renju Unit, l-appoġġ tal-qraba ħafna drabi jkun importanti, għax ma jkunux qed jaffrontaw is-sitwazzjoni waħidhom. TVM tkellem mal-Manager tal-MCCFF, Claire Micallef Pule', li qalet li fl-aħħar xhur telgħu ferm inqas pazjenti r-Renju Unit, iżda sostniet li l-ikbar daqqa ta' ħarta kienet li minħabba restrizzjonijiet tal-Covid fl-isptarijiet u fl-ivjaġġar minn u lejn ir-Renju Unit, kien hemm bosta pazjenti li kellhom jitilgħu għall-kura waħidhom, mingħajr il-wens tal-familjari. Bħalissa, skont is-Sinjura Micallef Pule', hemm madwar 25 pazjent Malti fir-Renju Unit, li jingħataw appoġġ mill-Malta Community Chest Fund. "Xorta waħda kellna każijiet li minkejja l-pandemija kellhom bżonn u ntbagħtu barra minn Malta, minn tfal żgħar sa anzjani, skont l-urġenza tal-każ." Is-sinjura Micallef Pule' li hija l-persuna li tara lil dawk kollha li japplikaw għall-għajnuna f'każ ta' kura barra minn Malta, qalet lil TVM li hemm ukoll għadd ta' pazjenti tfal li mhux biss qed jingħataw kura kawża ta' kanċer, iżda wkoll qed tara żieda fi tfal li qed ikollhom bżonn kura speċjalizzata minħabba mard serju fl-għajnejn. Semmiet ukoll għadd ta' pazjenti li jsiefru r-Renju Unit biex jagħmlu trapjant. Is-Sinjura Micallef Pule' qalet li hija kiefra wisq li pazjent mhux biss iġorr it-tbatija tal-marda, iżda s-sofferenza tikber għax qed ikun waħdu. " It-tbatija tas-solitudni hija kbira ħafna għax il-pazjenti ma jistgħux jidħlu nies ħdejhom ġo kamra waħidhom, u meta tkun waħdek, tinkwieta iktar." Tal-istess fehma hija Angele Cuschieri, il-Viċi Chaiperson ta' Puttinu Cares, li qalet lil TVM li fl-isptarijiet llum ħafna mill-pazjenti qed jispiċċaw ma jkollhomx lill-familji ħdejhom. "Jekk għandek aħwa ma jistgħux jidħlu, in-nanniet ma jistgħux jaraw lin-neputijet, tbatija li jkollok bżonn is-sapport tal-familja kollha." Min-naħa tiegħu, il-Kap Eżekuttuv ta' Puttinu Rennie Zerafa qal li filwaqt li minħabba l-Covid bosta pazjenti kellhom operazzjonijiet posposti l-Ingilterra, żdiedet fuqhom ħafna ansjetà. "Hemm ansjetà kbira, jkunu ħerqanin għall-ġurnata, dawk li jistennew ġurnata biex jitilgħu vera għaddejjin minn ansjetà." Bħalissa fis-sala Rainbow fl-isptar tal-onkoloġija Sir Anthony Mamo hemm tmint itfal, bis-sala hija mimlija.